Fremtidens Danmark
Fremtidens Danmark, socialdemokratisk arbejdsprogram, vedtaget i 1945. Fremtidens Danmark havde både et idémæssigt og et politisk taktisk formål på et tidspunkt, da Socialdemokratiet var udsat for kritik af sin politik under besættelsen og forventede skærpet konkurrence fra kommunisterne. Programmet, hvis hovedarkitekt var J.O. Krag, gik delvis ind for planøkonomi og økonomisk demokrati med bedriftsråd; banker, højfinans og forsikringsselskaber skulle bringes under statskontrol. Blandt andre reformkrav i programmet var indførelse af 21-års-valgret og afskaffelse af Landstinget. 
Trods stærk kritik ved programmets fremkomst er mere moderate dele af Fremtidens Danmark, fx indkomstudlignende skattepolitik og bedre socialpolitik, blevet gennemført.